“ทิม คุก” หั่นเป้ารายได้ “แอปเปิ้ล” ครั้งแรกในรอบ 10 ปี หลังยอดขายหดตัวเซ่นสงครามการค้า
“ทิม คุก” หั่นเป้ารายได้ “แอปเปิ้ล” ครั้งแรกในรอบ 10 ปี หลังยอดขายหดตัวเซ่นสงครามการค้าสหรัฐ-จีน
3 ม.ค. 2562

ผู้สื่อข่าวรายงานว่า แอปเปิล อิงค์ ประกาศปรับลดคาดการณ์รายได้ประจำไตรมาสแรกของปีการเงินของบริษัทซึ่งสิ้นสุด ณ วันที่ 29 ธ.ค. ที่ผ่านมา จากเดิมที่คาดไว้ในช่วง 8.9-9.3 หมื่นล้านดอลลาร์ ลดลงเหลือ 8.4 หมื่นล้านดอลลาร์ โดยตัวเลขดังกล่าวอยู่ในระดับต่ำกว่าการคาดการณ์ของนักวิเคราะห์ที่คาดไว้ว่าแอปเปิลจะมีรายได้อยู่ที่ 9.15 หมื่นล้านดอลลาร์
โดยรายงานดังกล่าวส่งผลให้ราคาหุ้นแอปเปิลดิ่งลงอย่างหนักในการซื้อขายนอกเวลาทำการ และส่งผลกระทบต่อหุ้นบริษัทอื่นๆในกลุ่มเดียวกันด้วย
ด้าน นายทิม คุก ประธานเจ้าหน้าที่บริหารของบริษัทแอปเปิล อิงค์ เปิดเผยว่า การปรับลดคาดการณ์รายได้ครั้งนี้เป็นผลจากยอดขาย iPhone ที่ชะลอตัวลงในจีน โดยนอกจากเศรษฐกิจจีนจะชะลอตัวลงเพราะได้รับแรงกดดันจากข้อพิพาททางการค้าระหว่างสหรัฐกับจีนแล้ว ผู้บริโภคชาวจีนบางรายยังเลือกที่จะไม่ซื้อสินค้าจากแอปเปิลเพราะแอปเปิลเป็นบริษัทของสหรัฐ และหันไปซื้อสินค้าจากบริษัทจีนที่เป็นคู่แข่งแทน เช่น หัวเว่ย
โดยการปรับลดรายได้ Apple ถือเป็นครั้งแรกในรอบ 10 ปีที่ Apple ออกคำเตือนเกี่ยวกับรายได้ก่อนที่จะเปิดเผยผลประกอบการอย่างเป็นทางการ ซึ่งครั้งสุดท้ายที่ Apple ประกาศลดเป้าหมายรายได้คือเมื่อครั้งเปิดตัว iPhone รุ่นแรกในปี 2007
 